Majbrit Berlau (EL), 2005-11-22:
Alle er ikke ens.
Alle unge er heller ikke ens.
Nogle er bogligt stærke, andre er ikke, men alle har ressourcer og potentialer, og alle skal have muligheder for at udvikle dem.
Så langt er vi vist alle sammen enige.
Vi er også enige om, at der skal være forskellige adgangs- og indgangsveje til uddannelsessystemet.
Problemet med det her forslag om en ny mesterlære er, som vi ser det, at det ikke virker helt gennemtænkt, fordi man netop ikke erkender, at alle ikke er ens, og fordi man foretrækker kasser, som hver enkelt skal passe ned i.
Vi kan godt blive bekymrede over de kasser, der opstilles i begge de to forslag, vi skal behandle i dag, hvor det næsten pr. definition er folk med udenlandsk baggrund, som er målgruppen for dem.
Det er altså ikke sådan, at alle fra et etnisk mindretal i det her land ønsker en erhvervsuddannelse eller en SOSU-uddannelse.
Jeg vil sige, at Enhedslisten vil være meget opmærksom på ved en evaluering, om det er sådan, at man har vejledt mænd af udenlandsk herkomst til at gå via erhvervstekniske skoler og kvinderne til at gå via SOSU-uddannelsen.
Vi er yderligere bekymrede for, at sådan et mesterlæreforslag vil blive benyttet af arbejdsgiverne til at få billig arbejdskraft.
Vi har set det i den gamle mesterlæreuddannelse, og en sådan udvikling vil vi også følge meget, meget tæt.
Vi ønsker faktisk en sikring fra ministeren af, at noget sådan ikke sker.
Det er vigtigt for os at sige, at målsætningen med det her forslag jo gerne skal indløses, nemlig at sikre, som det hedder i forslaget, praktikorienterede unge en plads i uddannelsessystemet.
Såfremt det er korrekt, retter forslaget sig altså ikke mod de mennesker, som man faktisk ønsker at give en bedre indgang til uddannelsessystemet.
Den bekymring kunne vi godt tænke os at få ministerens kommentarer til, for det er der ikke redegjort for i høringssvarene.
Hvis vi nu alligevel forestiller os, at det er de svageste elever, der vil benytte den her indgangsvinkel til erhvervsuddannelsen, så mener vi faktisk, at der er nogle grundlæggende ting, som ikke er på plads i forslaget.
Det er alment kendt, at der ikke er praktikpladser nok på nuværende tidspunkt, og jeg vil sige, at jeg vil være meget ærgerlig, hvis det bliver sådan, at det er de svageste elever i uddannelsessystemet, som havner i den situation, at de er nødt til at afvente, at en sådan udvikling vender.
Det kan godt have lange udsigter.
M019S12481321KAJE.FM Page 1289 Tuesday, January 31, 2006 1:20 PM
Dernæst undrer det os, at der ikke er de samme krav til praktikpladserne, som der er på andre uddannelser.
Hvilke pædagogiske forudsætninger har en mester for at videregive faglighed og videregive viden til en elev?
Hvorfor er det ikke sådan, at man har praktikvejlederuddannelser, ligesom der er det på de mellemlange videregående uddannelser?
Så er det også vores opfattelse i Enhedslisten, at hvis man skal hjælpe de svageste elever igennem uddannelsessystemet, kræver det en utrolig tæt kontakt til en lærer på et uddannelsessted eller en vejleder ude i praktikken.
Der mener vi, at som uddannelsen er skruet sammen i dag, er der alt, alt, alt for lidt kontakt til en lærer på erhvervsuddannelserne, og det er vi meget kede af at det her forslag på ingen måde retter op på.
Men vi erkender, at der er behov for at se på uddannelsessystemet med ret friske øjne for at sikre, at alle får mulighed for at få en uddannelse, men vi synes, der ligger et langt og et grundigt stykke arbejde foran os, før vi kan sige, at lovforslaget om en ny mesterlære faktisk opfylder de ambitioner, vi har for et uddannelsessystem.
Så vi ser frem til et meget grundigt stykke arbejde i udvalget.